Nordjysk turisme har haft et forrygende første halvår - med stigninger, der ligger langt over landsgennemsnittet. - Hotellerne i regionen har oplevet en fremgang i antal overnatninger på 10,7 % i forhold til samme periode i 2006, mens vandrerhjem og campingpladser er gået frem med henholdsvis 7,8 og 7,2 %", fortæller direktør Lars Enevold Pedersen fra VisitNordjylland. Set i forhold til landet som helhed er der speciel grund til at glæde sig over tallene for hotellerne, idet der i hele landet har været en fremgang på 4,8 % eller mindre end halvt så meget som i Nordjylland. Den største fremgang - Vi har procentuelt set oplevet den største fremgang i landet - og den slår igennem på såvel feriecentre som campingpladser, hoteller og vandrerhjem", siger Lars Enevold Pedersen og fortsætter: "Procenter kan jo godt snyde, men også i reelle tal tegner der sig et rigtig fint billede. For eksempel havde campingpladserne i Nordjylland omkring 11.000 flere tyske overnatninger, mens hotellerne gik frem med små 6.000 ekstra overnatninger fra Tyskland."

Opsummering:
Flere overnattede i Nordjylland på årets første seks måneder